
Cuvinte cheie: infracțiunile de fals, falsificarea de monede, falsificarea de titluri de credit, falsificarea de instrumente de plată,  falsificarea de timbre.
REZUMAT
De-a lungul timpului, infracțiunile de falsificare de monede sau de alte valori au constituit un subiect de interes pentru cercetătorii dreptului, fiind incriminate în toate epocile. Dinamica modificărilor legislative, a metodelor de falsificare, dar și a tehnologiilor financiare, a justificat interesul pentru această temă de cercetare. 
Falsul de monedă sau de alte valori este un fenomen actual și cu valențe transfrontaliere, iar incriminarea lui are ca scop ocrotirea penală a relațiilor sociale ce vizează încrederea publică în autenticitatea monedelor sau altor valori, fără de care circulația lor ar fi imposibilă sau mult îngreunată. 
Faptele de falsificare de monede sau de alte valori prezintă un grad de pericol social foarte ridicat din prisma valorilor sociale lezate, fiind sancționate, în consecință, cu pedepse privative de libertate, într-un cuantum crescut. Aceste fapte pot conduce la afectarea intereselor financiare ale persoanelor și instituțiilor sau autorităților emitente de monede sau titluri de valoare, la destabilizarea sistemului monetar și relațiilor economice aferente. 
Obiectivele cercetării sunt: explicarea unor noțiuni generale și conceptuale, prezentarea evoluției istorice a incriminării falsului de monedă sau de alte valori; evidențierea asemănărilor și deosebirilor dintre reglementarea națională privind falsul de monedă sau de alte valori și reglementările altor state membre ale Uniunii Europene în materie; analiza elementelor structurale ale infracțiunilor privind falsul de monedă sau de alte valori și lămurirea unor chestiuni controversate; prezentarea unor aspecte procesual-penale și criminalistice privind falsul de monedă sau de alte valori; analiza practicii judiciare în materia falsului de monedă sau de alte valori; elaborarea de concluzii și propuneri de lege ferenda.

Rezultatele estimate sunt: crearea unei viziuni științifice asupra terminologiei și incriminării istorice a falsului de monedă sau de alte valori; identificarea unor elemente legislative corespunzătoare pentru îmbunătățirea legislației române în materia falsului de monedă sau de alte valori, având ca model reglementarea din legislația statelor membre ale Uniunii Europene; cunoașterea și înțelegerea condițiilor de aplicare a normelor incriminatoare privind falsul de monedă sau de alte valori; cunoașterea și înțelegerea procedurilor judiciare, a metodologiei de investigare a infracțiunilor privind falsul de monedă sau de alte valori și a metodelor de falsificare; modificarea și completarea legislației privind falsul de monedă sau de alte valori, în mod corespunzător.
Având în vedere că cercetarea are un caracter multidisciplinar, s-au aplicat metodele calitative și alte metode specifice cercetării juridice, cum sunt metoda logică, metoda istorică, metoda comparativă, metoda sociologică. De asemenea, s-au utilizat principalele surse științifice, respectiv tratate, monografii, reviste de drept, cursuri, coduri și legi comentate și adnotate, legislație generală și specială, jurisprudență (surse fizice și digitale), prin accesarea motoarelor de căutare online, a bibliotecilor juridice virtuale, a portalurilor legislative și a site-urilor aferente revistelor științifice. În cazul dreptului comparat, s-a folosit lucrarea „Codex penal”, în format digital, prin accesarea site-ului oficial al Ministerului Justiției, precum și legislația penală în vigoare a statelor membre ale Uniunii Europene, în format fizic și digital, prin accesarea portalului N-Lex și altor site-uri de profil. În privința jurisprudenței, s-au studiat reviste și culegeri de practică judiciară, s-a accesat portalul și site-urile instanțelor judecătorești din România, dar și bibliotecile juridice virtuale.
1. Considerații terminologice, conceptuale și istorice privind

obiectul falsificării de monede sau de alte valori

Moneda. Nevoia de facilitare a schimbului de bunuri și servicii, mult îngreunat de practicile trocului și specializarea în muncă, a constituit factorul determinant pentru apariția monedei.
Primele monede au apărut în China, în secolul al XI-lea î.Hr., având forma unor lingouri din metal, inițial fără însemne monetare. Mai târziu, în secolul al VII-lea î.Hr., au apărut monedele bătute, în Lidia (Asia Mică), acestea fiind confecționate din aur și argint, cu efigie oficială.
Pe teritoriul țării noastre, primele monede au fost drahmele, confecționate din argint de orașul grecesc Histria, în secolele V-VI î.Hr..

Moneda poate fi atât o piesă de metal sau de hârtie, cu însemne oficiale, instituită prin lege, cu funcții de schimb și de plată, cât și o entitate imaterială de valoare, stocată pe un suport electronic, recunoscută sau nu de lege, însă acceptată de stat și utilizatori în tranzacțiile de plată.

Titlurile de credit. Procesul de legiferare a titlurilor de credit a început în a doua jumătate a secolului al XIX-lea, la inițiativa guvernului olandez, în contextul creșterii importanței acestui gen de titluri în comerțul internațional.
În anul 1934, România a adoptat două legi speciale, în acord cu dispozițiile convențiilor internaționale în materie, respectiv Legea nr. 58/1934 cu privire la cambie și biletul la ordin și Legea nr. 59/1934 cu privire la cec, aplicabile și în prezent.

Titlurile de credit sunt înscrisuri de valoare ce permit deținătorului să realizeze dreptul menționat în cuprinsul său, la un anumit termen.

După conținutul lor, titlurile de credit se clasifică în: efecte de comerț (cambia, biletul la ordin, cecul); valori mobiliare (acțiuni și obligațiuni); titluri reprezentative ale mărfurilor (conosamentul, recipisa de depozit, warantul).

Instrumentele de plată. Instrumentul de plată poate fi numerarul ori un substituit, un obiect, un dispozitiv, un înscris, un formular, un program sau o aplicație informatică, o înregistrare sau un set de proceduri, care sunt utilizate pentru efectuarea unor operațiuni de plată (transfer de fonduri). 

Instrumentul de plată poate avea o formă materială (moneda metalică, bancnota, titlul de credit, ordinul de plată, cardul fizic, portofelul hardware) sau nematerială (cardul virtual, portofelul online, internet-banking, mobile-banking, titlul de credit în format electronic).

După natura lor, instrumentele de plată se clasifică în două categorii: instrumente de plată cu numerar (monedele cu valoare circulatorie); instrumente de plată fără numerar (cambia, biletul la ordin, cecul, ordinul de plată, cardul, portofelul electronic).

Cambia, biletul la ordin și cecul sunt, deopotrivă, titluri de credit, titluri de plată și instrumente de plată.
Timbrele și efectele poștale. Timbrul poștal este o hârtie de valoare emisă și pusă în circulație de către autoritatea competentă a statului, reprezentând dovada achitării în avans a taxei corespunzătoare trimiterii poștale, fiind aplicat pe aceasta.    

Marca poștală este definită ca imprimat de valoare, emis sau acceptat de administrația poștală a unui stat, care face dovada plății anticipate a taxelor poștale aferente transportului corespondenței, fiind aplicată sau tipărită pe plic sau carte poștală ori pe alte trimiteri poștale, având forme diverse. Primele mărci poștale au fost produse în Anglia, cu scopul uniformizării taxelor pentru trimiterile poștale, și au fost puse în circulație la data de 6 mai 1840. Pe teritoriul României, primele mărci poștale au fost produse în Moldova, fiind puse în circulație în iulie 1858.
Efectele poștale sunt plicurile, aerogramele, cărțile poștale și orice alte obiecte asemănătoare cu timbru imprimat ce dovedesc plata în avans a serviciului de transportare a corespondenței poștale.
2. Referințe istorice privind reglementarea falsificării de monede sau de alte valori
Reglementarea falsificării de monede sau de alte valori în perioada antică. Sistemul normativ geto-dac includea și norme de tip penal care sancționau faptele periculoase pentru ordinea socială, fiind aspru pedepsite infracțiunile contra persoanei, patrimoniului sau statului. Falsificarea de monedă era o infracțiune contra statului, în sensul său larg, moneda emanând de la autoritatea statală, ca simbol al suveranității. Nu există dovezi scrise cu privire la pedepsele aplicate pentru falsul de monedă, însă sistemul punitiv geto-dac era atât de sever încât se poate presupune că, și în acest caz, se aplica pedeapsa capitală.
După ce Dacia a intrat sub ocupație romană, s-a aplicat dreptul roman (jus gentium), fiind păstrate și unele legi ale statului dac. Falsificarea de monedă era la fel de aspru pedepsită și în această perioadă, aplicându-se pedepse corporale suprimatoare de viață, în diverse forme.

Reglementarea falsificării de monede sau de alte valori în perioada medievală. Asemenea perioadei antice, legile din evul mediu prevedeau același regim dur de sancționare pentru falsificarea de monede sau punerea lor în circulație, fapte incriminate de pravile cu dispoziții penale. În această epocă au fost tipărite, în ordine cronologică, „Pravila Sfinților Apostoli” (1570-1580), „Pravila aleasă” (1632), „Pravila de la Govora” (1640), „Șapte taine ale Bisericii” (1644), „Cartea românească de învățătură” (1646) și „Îndreptarea legii” (1652), „Micul manual de legi al lui Alexandru Ipsilante” (1780).

Reglementarea falsificării de monede sau de alte valori în perioada modernă. La baza dreptului penal român modern au stat următoarele acte normative: „Codul lui Andronachi Donici” (1814 – Moldova); „Legiuirea lui Caragea” (1818 – Țara Românească); „Condica criminalicească cu procedura ei” din Moldova (1820, 1826); „Condica criminalicească cu procedura ei” din Țara Românească (1841, 1852, 1862); „Regulamentele Organice” (1831 – Țara Românească; 1832 – Moldova); Codul penal din 1865 și Codul penal din 1937.

Codul penal din 1865 incrimina contrafacerea sau alterarea monedelor de aur, argint sau aramă care aveau curs pe teritoriul țării, dar și a timbrelor, mărcilor, biletelor de bancă sau altor titluri. 

Codul penal din 1937 sancționa contrafacerea sau alterarea monedelor metalice sau de hârtie, biletelor de bancă și altor valori, naționale sau străine, cu un curs legal sau comercial pe teritoriul țării sau în străinătate, dar și punerea în circulație sau întrebuințarea valorilor falsificate.
Față de codurile anterioare, Codurile penale din 1865 și 1937 erau mai cuprinzătoare și mai bine sistematizate, reglementând o varietate de ipoteze infracționale, în concordanță cu rigorile internaționale, ce au fost preluate, dezvoltate și actualizate în Codul penal din 1969. De asemenea, comparativ cu începutul epocii moderne, s-a optat pentru un regim punitiv mai blând și mai uman, având prevalență pedepsele privative de libertate, pecuniare și restrictive de drepturi.

Reglementarea falsificării de monede sau de alte valori în perioada contemporană. În contemporaneitate, principalul act normativ cu caracter penal este Codul penal în vigoare, care se aplică de la 1 februarie 2014. Înaintea acestui cod s-a aplicat Codul penal din 1969, modificat de mai multe ori de-a lungul timpului.
Codul penal din 1969 incrimina falsificarea monedelor metalice sau de hârtie, titlurilor de credit sau de plată, timbrelor, mărcilor poștale, plicurilor sau cărților poștale, biletelor de călătorie sau transport, dar și falsificarea altor valori naționale sau străine. De asemenea, era incriminată și punerea în circulație sau deținerea în vederea punerii în circulație a valorilor falsificate, precum și fabricarea sau deținerea de instrumente sau materiale cu scopul falsificării valorilor prevăzute de lege. Codul prevedea pedepse cu închisoarea, amenda, iar în cazuri mai grave, închisoarea se cumula cu interzicerea unor drepturi.
Codul penal din 2014 reglementează infracțiuni de falsificare similare cu cele din Codul penal anterior, cu deosebirea că în primul caz sunt cuprinse și incriminări raportate la noile tehnologii, fiind sancționată falsificarea instrumentelor de plată fără numerar, materiale sau imateriale, precum și fabricarea, primirea, deținerea ori transmiterea de date informatice sau echipamente hardware sau software, cu scopul de a servi la falsificarea instrumentelor de plată fără numerar. Sunt prevăzute aceleași categorii de pedepse, ca închisoarea, amenda și interzicerea unor drepturi, însă regimul punitiv este mult mai blând față de legea anterioară.
3. Analiza conținutului infracțiunilor de falsificare de monede, timbre sau de alte valori
Structura incriminărilor, concept și caracterizare. Grupul infracțiunilor de falsificare de monede, timbre sau de alte valori aparține primului capitol al Titlului VI din Partea specială a Codului penal în vigoare și cuprinde următoarele fapte: falsificarea de monede (art. 310); falsificarea de titluri de credit sau instrumente de plată (art. 311); falsificarea de timbre sau efecte poștale (art. 312); punerea în circulație de valori falsificate sau dobândirea de instrumente de plată fără numerar falsificate (art. 313); deținerea de instrumente în vederea falsificării de valori (art. 314); emiterea frauduloasă de monedă (art. 315); falsificarea de valori străine (art. 316). 
Infracțiunile de falsificare de monede, timbre sau de alte valori sunt reglementate în diverse variante de incriminare, respectiv variante tip, asimilate, atenuate sau agravate, după caz, și prezintă una sau mai multe modalități normative. De asemenea, aceste infracțiuni pot fi săvârșite în numeroase modalități faptice, care vor fi luate în seamă la aprecierea pericolului social concret și a gravității faptei, în cadrul procesului de individualizare judiciară a pedepsei. 

Importanța incriminării acestor fapte de fals rezidă în pericolul social abstract ce rezultă din alterarea adevărului cu privire la autenticitatea unor lucruri de valoare, cu însușiri probante, cum sunt monedele, timbrele, titlurile de credit, instrumentele de plată sau alte valori similare. 
Condiții preexistente. Obiectul juridic generic al infracțiunilor de falsificare de monede, timbre sau de alte valori îl constituie acele relații sociale care se bazează pe încrederea publică, ocrotită ca valoare socială prin mijloace de drept penal. 

Obiectul juridic special al infracțiunilor de falsificare de monede, timbre sau de alte valori vizează, în esență, relațiile sociale privind încrederea publică în autenticitatea monedelor, timbrelor sau altor valori. 

Obiectul material al infracțiunilor de falsificare de monede, timbre sau de alte valori este diferit după cum falsul se realizează prin alterare sau contrafacere. În cazul alterării, obiectul material este chiar lucrul de valoare supus acțiunii de falsificare, iar în cazul contrafacerii, este materialul folosit în operațiunile de confecționare a piesei contrafăcute. În ipoteza deținerii de instrumente în vederea falsificării de valori, obiectul material este reprezentat de instrumentele, materialele, echipamentele sau oricare alte mijloace apte pentru falsificarea de valori ce se află în posesia făptuitorului.

Subiectul activ nemijlocit (autorul) al infracțiunilor de falsificare de monede, timbre sau de alte valori este orice persoană care îndeplinește condițiile răspunderii penale. Totuși, de cele mai multe ori, autorul are anumite aptitudini sau o funcție care îi permit să creeze un fals cât mai apropiat de adevăr ori să confecționeze monedă autentică în mod fraudulos. 

Subiectul pasiv al infracțiunilor de falsificare de monede, timbre sau de alte valori este instituția emitentă a monedelor, timbrelor sau altor valori, ca subiect principal, și orice persoană păgubită prin falsificarea acestor valori ori prin emiterea frauduloasă de monedă, ca subiect secundar. 
Conținutul juridic. Elementul material al infracțiunilor de falsificare de monede, timbre sau de alte valori este format dintr-o acțiune propriu-zisă de alterare a adevărului, respectiv dintr-o acțiune de confecționare a unei monede autentice în mod fraudulos, dar și din alte acțiuni conexe precum punerea în circulație a valorilor falsificate sau confecționate în mod fraudulos ori deținerea de instrumente în vederea falsificării de valori. 

Urmarea imediată a infracțiunilor de falsificare de monede, timbre sau de alte valori constă în crearea unei stări de pericol asupra relațiilor sociale privind încrederea publică în autenticitatea monedelor, timbrelor sau altor valori. 

Legătura de cauzalitate între urmarea imediată și acțiunea incriminată este un element esențial pentru existența infracțiunii, fiind dovedită prin materialitatea faptei concrete (ex re).

Forma de vinovăție cerută de lege în cazul infracțiunilor de falsificare de monede, timbre sau de alte valori este intenția, care în anumite modalități normative este calificată prin scop.
Afară de anumite excepții, scopul și mobilul nu sunt relevante pentru existența infracțiunilor de falsificare de monede, timbre sau de alte valori, însă pot fi luate în seamă la individualizarea judiciară a pedepsei.
Forme și sancțiuni. Toate infracțiunile de falsificare de monede, timbre sau de alte valori sunt susceptibile de acte pregătitoare și tentativă, fiind infracțiuni comisive, cu executare lentă și intenționate.
Actele pregătitoare, deși posibile, nu sunt incriminate, cu excepția deținerii de instrumente în vederea falsificării de valori, infracțiune ce conține unele acte pregătitoare specifice, incriminate indirect prin sancționarea acestei infracțiuni autonome.

Tentativa se pedepsește în cazul acestor fapte, mai puțin în cazul deținerii de instrumente în vederea falsificării de valori. 

Infracțiunile de falsificare de monede, timbre sau de alte valori se consumă atunci când se finalizează executarea acțiunii incriminate și se produce urmarea imediată, respectiv starea de pericol pentru relațiile sociale de încredere ocrotite de legea penală.

Aceste infracțiuni pot căpăta o formă continuată (ipoteza contrafacerii sau confecționării de valori) ori o formă continuă (ipoteza deținerii de instrumente, materiale sau echipamente în scopul falsificării de valori), situație în care intervine un moment al epuizării ce coincide cu realizarea ultimului act material sau cu desăvârșirea activității infracționale menținute în timp.

În privința regimului sancționator, pedepsele principale au un caracter privativ de libertate (închisoarea) sau pecuniar (amenda), fiind prevăzută și pedeapsa complementară a interzicerii exercitării unor drepturi, în anumite cazuri. Atunci când făptuitorul urmărește un folos patrimonial, pe lângă pedeapsa închisorii se poate aplica și amenda. 
Legătura cu alte infracțiuni. Infracțiunile de falsificare de monede, timbre sau de alte valori sunt săvârșite uneori de grupuri infracționale, într-un cadru organizat ierarhic și specializat, fiind în strânsă legătură cu inițierea sau constituirea unui grup infracțional organizat, fapte prevăzute în art. 367 din Codul penal.  
De asemenea, falsificarea de monede sau de alte valori poate să aibă legătură și cu infracțiunile privitoare la droguri, proxenetismul sau traficul de persoane și de minori, de regulă, prin distribuirea în mediul infracțional al monedelor sau altor valori false, cu scopul de a înșela încrederea celui care le primește (de pildă, cumpărarea de droguri sau de servicii sexuale cu bani falși) ori prin utilizarea folosului obținut pentru finanțarea acestor activități ilicite (de pildă, aprovizionarea cu droguri prin utilizarea de către traficant a banilor buni obținuți din vânzarea banilor falși).
4. Aspecte procesual-penale și criminalistice
Competența organelor judiciare în ce privește cercetarea infracțiunilor de falsificare de monede sau de alte valori. Competența organelor de urmărire penală. Urmărirea penală în cazul falsificării de monede sau de alte valori, cu excepția timbrelor, mărcilor poștale și efectelor poștale, se efectuează obligatoriu de procurori specializați din cadrul Direcției de Investigare a Infracțiunilor de Criminalitate Organizată sau Terorism. Competența teritorială aparține Structurii Centrale a Direcției de Investigare a Infracțiunilor de Criminalitate Organizată și Terorism, cu sediul în București și structurilor sale teritoriale (servicii și birouri) de la locul săvârșirii infracțiunii, de la locul în care a fost prins suspectul sau inculpatul, de la locuința suspectului sau inculpatului persoană fizică ori de la sediul inculpatului persoană juridică, la momentul la care a fost săvârșită fapta, de la locuința sau de la sediul persoanei vătămate.

În ipoteza falsificării de timbre sau efecte poștale, urmărirea penală se efectuează de organele de cercetare ale poliției judiciare sub supravegherea procurorilor de la parchetele de pe lângă judecătorii. Competența teritorială aparține oricărui organ de urmărire penală dintre cele competente potrivit art. 41 alin. (1) din Codul de procedură penală.
Competența instanțelor de judecată. În faza judecății, tribunalul este competent să judece, în primă instanță, infracțiunile privind falsificarea de monede sau de alte valori, cu excepția falsificării de timbre sau efecte poștale, această instanță fiind competentă să judece infracțiunile pentru care urmărirea penală se efectuează de către Direcția de Investigare a Infracțiunilor de Criminalitate Organizată și Terorism. În ce privește falsificarea de timbre sau efecte poștale, instanța competentă este judecătoria.

Competența teritorială revine tribunalului sau judecătoriei de la locul săvârșirii infracțiunii, de la locul în care a fost prins suspectul sau inculpatul, de la locuința suspectului sau inculpatului persoană fizică ori de la sediul inculpatului persoană juridică, la momentul la care a fost săvârșită fapta, de la locuința sau de la sediul persoanei vătămate.
Activitatea de urmărire penală în cazul falsificării de monede sau de alte valori. Cercetarea locului faptei. Atunci când activitatea de falsificare de monede sau de alte valori se desfășoară într-un spațiu special amenajat, prin folosirea unor instrumente, dispozitive, echipamente sau materiale apte pentru falsificarea unor valori de acest gen, organul de urmărire penală sau instanța de judecată, în cursul judecății, poate dispune cercetarea la fața locului în vederea determinării și clarificării unor împrejurări de fapt ce prezintă importanță pentru stabilirea adevărului. 

Cercetarea la locul săvârșirii infracțiunii presupune aplicarea temeinică a tuturor principiilor tactice, metodice și tehnice de descoperire și fixare a urmelor infracțiunii. Cu această ocazie se pot ridica obiecte și înscrisuri ce pot servi ca mijloc material de probă în cauză, cum sunt monedele metalice, bancnotele, titlurile de valoare, cardurile, timbrele sau efectele poștale, cu privire la care există suspiciuni că au fost falsificate, ori se pot efectua diverse forme de percheziție.

Expertiza. În ce privește falsificarea monedelor sau altor valori, atunci când este necesară constatarea, clarificarea sau evaluarea unor fapte sau împrejurări ce prezintă importanță pentru aflarea adevărului în cauză, la cerere sau din oficiu, organul de urmărire sau instanța, în cursul judecății, poate dispune efectuarea unei expertize criminalistice, precum expertiza traseologică (în cazul monedelor metalice), expertiza tehnică a documentelor (în cazul bancnotelor, titlurilor de valoare și timbrelor) și expertiza aplicațiilor și datelor informatice (în cazul cardurilor).

Într-o primă etapă, monedele metalice și bancnotele naționale, euro sau alte valute suspecte sunt înaintate spre expertizare Băncii Naționale a României de către Oficiul Național Central pentru Combaterea Falsului de Monedă, fiind restituite acestuia din urmă, după finalizarea expertizării, împreună cu un buletin de expertiză. Ulterior, organul judiciar poate dispune separat o expertiză criminalistică ce poate fi efectuată de către Institutul Național de Criminalistică din cadrul Inspectoratului General al Poliției Române sau de către Institutul Național de Expertize Criminalistice din subordinea Ministerului Justiției.

În ce privește titlurile de valoare, timbrele sau cardurile suspecte de falsificare, expertiza criminalistică poate fi realizată, de asemenea, de Institutul Național de Criminalistică din cadrul Inspectoratului General al Poliției Române, de Institutul Național de Expertize Criminalistice din subordinea Ministerului Justiției sau de alte instituții de specialitate (spre exemplu, Institutul Național de Cercetare-Dezvoltare în Informatică). Timbrele sau mărcile poștale pot fi expertizate și de Romfilatelia S.A., ca instituție emitentă de timbre, mărci poștale și efecte poștale.
Metode speciale de supraveghere sau cercetare. Falsificarea de monede sau de alte valori este asociată criminalității economico-financiare, fiind considerată o activitate specifică grupurilor infracționale organizate, la nivel național și transfrontalier, care impune utilizarea unor metode speciale de investigare, adaptate periculozității și capacității de perfecționare a unor astfel de grupuri infracționale.  

 Infracțiunile de falsificare de monede, timbre sau de alte valori, inclusiv infracțiunile de falsificare de instrumente de plată fără numerar, fac parte din sfera de aplicare a dispozițiilor legale privind metodele speciale de supraveghere sau cercetare (art. 138-153 din Codul de procedură penală).

Art. 138 alin. (1) din Codul de procedură penală enumeră metodele speciale de supraveghere și cercetare, acestea fiind următoarele: interceptarea comunicațiilor ori a oricărui tip de comunicare la distanță; accesul la un sistem informatic; supravegherea video, audio sau prin fotografiere; localizarea sau urmărirea prin mijloace tehnice; obținerea datelor privind tranzacțiile financiare ale unei persoane; reținerea, predarea sau percheziționarea trimiterilor poștale; utilizarea investigatorilor sub acoperire și a colaboratorilor; participarea autorizată la anumite activități; livrarea supravegheată; obținerea datelor de trafic și de localizare prelucrate de către furnizorii de rețele publice de comunicații electronice ori furnizorii de servicii de comunicații electronice destinate publicului. 

Conservarea datelor informatice. Infracțiunile privind falsificarea de monede sau de alte valori prezintă și o latură digitală, ce rezultă inclusiv din modul de punere în circulație și de dobândire a valorilor falsificate, inclusiv a instrumentelor de plată fără numerar, falsificatorii sau deținătorii de valori falsificate tranzacționând aceste valori sau procurând instrumente, materiale, dispozitive sau echipamente, de regulă, prin intermediul rețelelor infracționale din mediul online, cunoscute sub denumirea de „darknet”. În aceste condiții este necesar să se ia măsuri speciale pentru strângerea de probe și în mediul virtual, prin conservarea datelor informatice.

Această măsură se dispune de procuror, din oficiu sau la cererea organelor de cercetare penală, pe o perioadă de cel mult 60 de zile, și vizează inclusiv datele de trafic informațional care se află în posesia sau sub controlul unui furnizor de rețele publice de comunicații electronice ori unui furnizor de servicii de comunicații electronice destinate publicului.

Percheziția. În cazul infracțiunilor de falsificare de monede sau de alte valori, se pot descoperi și strânge probe, respectiv obiecte sau înscrisuri, inclusiv date informatice, prin intermediul categoriile de percheziții reglementate în art. 156 din Codul de procedură penală, și anume percheziția domiciliară, percheziția corporală, percheziția informatică, percheziția unui vehicul.

Percheziția domiciliară se dispune, în cursul urmăririi penale, la cererea procurorului, de către judecătorul de drepturi și libertăți de la instanța căreia i-ar reveni competența să judece cauza în primă instanță sau de la instanța corespunzătoare în grad acesteia în a cărei circumscripție se                   află sediul parchetului, iar în cursul judecății, din oficiu sau la cererea procurorului, de către                       instanța învestită cu judecarea cauzei.

Percheziția corporală se poate dispune de procuror, organul de cercetare penală, judecător sau de orice autoritate cu atribuții în asigurarea ordinii și securității publice (polițist de ordine publică, polițist de frontieră, polițist local, jandarm) și nu poate fi efectuată decât de o persoană de același sex cu persoana percheziționată, cu respectarea demnității umane.

Percheziția unui vehicul, la fel ca percheziția corporală, se poate dispune de procuror, organul de cercetare penală, judecător sau de orice autoritate cu atribuții în asigurarea ordinii și securității publice.
 Percheziția informatică se dispune, în cursul urmăririi penale, la cererea procurorului, de către judecătorul de drepturi și libertăți de la instanța căreia i-ar reveni competența să judece cauza în primă instanță sau de la instanța corespunzătoare în grad acesteia în a cărei circumscripție se află sediul parchetului, iar în cursul judecății, se dispune de instanță, din oficiu sau la cererea procurorului, a părților ori a persoanei vătămate.

Ridicarea de obiecte și înscrisuri. Valorile falsificate și instrumentele, materialele, dispozitivele, echipamentele (hardware sau software) sau datele informatice folosite pentru falsificarea valorilor ori deținute în vederea falsificării, pot fi predate sau comunicate de bunăvoie de persoana fizică sau persoana juridică în posesia sau sub controlul cărora se află, sub luare de dovadă, ori pot fi ridicate silit de organul de urmărire penală sau instanța de judecată, care sunt obligate în orice situație să ridice obiectele și înscrisurile ce pot servi ca mijloc de probă în procesul penal.

Audierea suspectului sau inculpatului. În cazul infracțiunilor privind falsificarea de monede sau de alte valori, suspectul poate fi orice persoană ce îndeplinește condițiile răspunderii penale, cu privire la care există bănuiala rezonabilă că a săvârșit una dintre faptele prevăzute în art. 310-316 din Codul penal, iar inculpatul este persoana împotriva căreia s-a pus în mișcare acțiunea penală, după ce s-a dispus în cauză continuarea urmăririi penale asupra persoanei suspectului.

În vederea audierii suspectului sau inculpatului, organul de urmărire penală trebuie să studieze temeinic dosarul cauzei, să-și formeze o imagine completă asupra personalității suspectului sau inculpatului și să elaboreze un plan de audiere ce presupune, în principal, stabilirea problemelor ce trebuie lămurite și întrebărilor ce urmează a fi adresate
În ce privește modul de audiere, suspectul sau inculpatul este lăsat să spună tot ceea ce dorește despre fapta prevăzută de legea penală de care a luat cunoștință, după care i se pot adresa întrebări de către organul de urmărire penală. Audierea se va desfășura într-un cadru sobru, favorabil confesiunii și mărturisirii, sens în care organul de urmărire penală trebuie să aibă o atitudine demnă și pozitivă, să respecte dreptul la apărare al suspectului sau inculpatului și să permită prezența avocatului.
Declarația suspectului sau inculpatului se consemnează în scris, fiind înregistrată cu mijloace tehnice audio sau audiovideo. Când înregistrarea nu este posibilă se consemnează acest aspect în declarație, cu indicarea motivului imposibilității.

Audierea persoanei vătămate. În cazul infracțiunilor privind falsificarea de monede sau de alte valori, persoana vătămată poate fi instituția emitentă de monede sau de alte valori ori persoana de bună-credință care primește monede sau alte valori falsificate ori persoana ale cărei date sunt folosite pentru clonarea cardului deținut de aceasta, în scopul efectuării unei operațiuni financiare frauduloase, fiind produsă astfel o pagubă.

În vederea audierii, organul de urmărire penală trebuie să cunoască elementele dosarului, personalitatea victimei și să întocmească un plan de audiere, cu întrebări generale, lămuritoare sau de detaliu, menite să contureze imaginea infractorului, relațiile dintre infractor și victimă, activitatea infracțională, precum și prejudiciul suferit de victimă, dintr-o perspectivă cât mai apropiată de adevărul juridic.
În ce privește modul de audiere, persoana vătămată este lăsată să declare tot ceea ce dorește cu privire la fapta penală reclamată care face obiectul cercetărilor, după care i se pot adresa întrebări de către organul de urmărire penală. Locul de audiere trebuie să fie prielnic pentru obținerea unor declarații complete și reale, iar organul de urmărire penală trebuie să aibă o atitudine demnă și pozitivă, să inspire autoritate și încredere victimei.

Declarația se consemnează în scris și este înregistrată prin mijloace tehnice audio sau audiovideo, dacă organul de urmărire penală consideră că este necesar sau dacă persoana vătămată a solicitat în mod expres, iar dotările tehnice permit aceasta.

Audierea martorilor. Orice persoană care are cunoștință de fapte sau împrejurări de fapt ce constituie probă într-o cauză penală poate fi audiată ca martor, exceptând părțile și subiecții procesuali principali.

În vederea audierii martorului, organul de urmărire penală va studia temeinic dosarul cauzei, se va informa cu privire la persoana martorului, inclusiv cu privire la vulnerabilitățile sale, și va întocmi un plan de audiere, în care se vor consemna problemele ce trebuie lămurite și întrebările ce vor fi adresate. Audierea martorului trebuie să se desfășoare într-un cadru solemn, pozitiv, care să faciliteze obținerea unor declarații veridice și complete, și implicit aflarea adevărului juridic.

În cursul urmăririi penale, înainte de fiecare audiere, organul judiciar este obligat să îi aducă la cunoștință martorului că are dreptul de a nu declara fapte sau împrejurări de fapt care, dacă ar fi cunoscute, l-ar incrimina. 

Martorul este lăsat să declare tot ceea ce știe cu privire la faptele sau împrejurările de fapt pentru dovedirea cărora a fost propus, apoi i se pot adresa întrebări. Fiecare martor este audiat separat, fără să fie prezenți alți martori, putând fi asistat de un avocat.

Declarațiile martorului se consemnează în scris, iar în cursul urmăririi penale, se înregistrează prin mijloace tehnice audio sau audiovideo, dacă organul de urmărire penală consideră că este necesar ori martorul solicită expres și dacă înregistrarea este posibilă.

Confruntarea. Atunci când persoanele audiate – părțile, subiecții procesuali principali, experții, martorii – se contrazic în declarații, organul de urmărire penală poate dispune confruntarea lor. În acest sens, persoanele confruntate sunt audiate din nou doar cu privire la acele fapte sau împrejurări de fapt asupra cărora există contraziceri. Persoanele confruntate pot fi lăsate să-și pună întrebări reciproc. Întrebările și răspunsurile ce rezultă din activitatea de confruntare vor fi consemnate într-un proces-verbal.
Reconstituirea. În ce privește falsificarea de monede sau de alte valori, organul de urmărire penală poate dispune reconstituirea, în întregime sau în parte, a modului și condițiilor de realizare a falsificării, cu scopul de a verifica veridicitatea unor probe – în principal, a declarațiilor – sau de a stabili anumite împrejurări de fapt esențiale.

Elementele de siguranță ale monedelor sau altor valori. Elementele de siguranță ale monedelor metalice. Moneda metalică este protejată de falsificare, respectiv de alterare sau contrafacere, prin stabilirea exactă a datelor tehnice, ca diametrul, grosimea, greutatea și compoziția, prin aspectul muchiei (marginii), prin tehnologiile și combinațiile de metal folosite în procesul de producție, dar și prin caracteristicile structurale de rezistență și de formă.

Elementele de siguranță ale bancnotelor. Bancnotele naționale aflate în circulație au următoarele elemente de siguranță: textura și compoziția suportului; fereastra transparentă; filigranul; firul de siguranță; elementele de suprapunere; banda iridescentă; microtextul; imprimarea vizibilă în lumină ultravioletă; imprimarea aurie; imprimarea în relief; imaginea latentă; cerneala bicromatică; microperforațiile.

Elementele de siguranță ale bancnotelor din zona Euro aflate în circulație sunt: textura și compoziția suportului; imprimarea în relief; filigranul; firul de siguranță; holograma; cerneala bicromatică; imprimarea vizibilă în lumină ultravioletă și infraroșu; fereastra transparentă; fereastra opacă, cu efecte luminoase; microtextul. 

Elementele de siguranță ale cecului. Pentru prevenirea falsificării formularele de cecuri trebuie să fie folosită o hârtie specială, care să respecte anumite specificații tehnice, iar instituțiile de credit emitente trebuie să se asigure că hârtia folosită ca suport de imprimare va încorpora încă din faza de producție anumite elemente de siguranță ca filigranul continuu dublu-ton și melanjul de fibre de securitate. Alte cerințe de securizare sunt absența fluorescenței în masă la examinarea cu lumină ultravioletă și tratarea chimică a hârtiei pentru evidențierea încercărilor de alterare a scrierii, după completarea formularului cec. 
Totodată, instituțiile emitente trebuie să atribuie o serie și un număr cecului (referința) și să aplice pe suportul de imprimare anumite elemente grafice de securitate cum sunt ghilosele, rasterul personalizat mono sau multicolor, microtextul în undă, relieful cu modularea grosimii de linie deformat variabil în culori spot, precum și combinații ale acestora. La imprimarea cecului trebuie să se folosească cel puțin două cerneluri de securitate cu proprietăți speciale. 

Dimensiunile cecului sunt: lungime de 190 mm și înălțime de 95 mm, iar abaterile nu pot depăși 1 mm.

Elementele de siguranță ale cardului bancar. Cardul bancar cuprinde mai multe elemente de identificare și de securitate care previne contrafacerea sau utilizarea frauduloasă a acestui instrument de plată, cum sunt: pe avers – numele și sigla emitentului; logo-ul cardului; numărul de cont, numele titularului, data de expirare (aceste date sunt, de regulă, embosate); cipul de stocare a datelor de identificare și financiare; pe revers – banda magnetică ce are aceeași funcție de stocare a datelor și codul de trei cifre (CVV); banda albă pentru semnătura titularului; holograma ce face parte din masa cardului și care poate fi poziționată și pe avers.
Cardul bancar este confecționat din material plastic, având lungimea de 85,60 mm, înălțimea de 53,98 mm și grosimea de 0,76 mm.

Elementele de siguranță ale timbrelor poștale. Pentru îngreunarea falsificării timbrelor poștale, prin alterare sau contrafacere, precum și pentru împiedicarea utilizării frauduloase, de-a lungul timpului au fost aplicate diverse elemente de siguranță, cum sunt: filigranul inserat în masa hârtiei sau imprimat pe suprafața acesteia; fondul de siguranță coloristic sau incolor; semnele grafice imperceptibile; cifrele de control pentru evidența cantităților de timbre emise, imprimate pe verso și stabilite în baza unui sistem complex; dungile lăcuite, sensibile la acțiunile de ștergere a ștampilei; folosirea unor cerneluri care se dizolvă la contactul cu apa; semnele de validare care marchează cantitățile de timbre deținute legal de poștă, atunci când se sustrăgeau cantități mari; inscripții (mențiuni) aplicate pe verso. De asemenea, compoziția hârtiei, modalitatea de tipărire, tipul de cerneală, desenul (grafica), dantelura și ștampila au un rol foarte important în prevenirea falsificării și reutilizării frauduloase a timbrelor. Timbrele și mărcile poștale au diverse mărimi, forme și elemente grafice.

Metodele de falsificare a monedelor sau altor valori. Metodele de falsificare a monedelor metalice. Contrafacerea monedelor metalice se realizează prin turnare (vărsarea metalului topit într-un tipar monetar), batere (imprimarea pe blancul monetar a modelului matriței prin lovire repetată) sau galvanoplastie (reproducerea în relief a monedei autentice prin acoperirea acesteia sau tiparului monetar cu un strat metalic prin utilizarea electrolizei).
Alterarea monedelor metalice, ca modalitate de falsificare, se poate realiza prin acțiuni directe de înlăturare sau modificare a unor elemente grafice, prin destratificare (corodare), fiind folosită electroeroziunea (îndepărtarea unui strat superficial de pe suportul metalic prin descărcări electrice).

Metodele de falsificare a bancnotelor. Bancnotele pot fi falsificate și ele prin alterare, în scopul creșterii valorii, printr-o acțiune mecanică sau chimică de înlăturare a valorii inițiale, prin răzuire, radiere, corodare, spălare sau acoperire, și înscrierea unei valori mai mari ori prin adăugarea unor cifre.
De-a lungul timpului, bancnotele au fost falsificate prin fotocopierea cu tuș alb-negru și utilizarea unei carioci color, prin fotocopiere cu tuș color sau tipărire la o imprimantă color, cu jet de cerneală sau laser, și prin metoda „tehnic press”, care presupune scanarea și tipărirea efectivă a bancnotei, fiind produsă o imitație fidelă, greu de depistat. Tehnologiile actuale, inclusiv cele specifice inteligenței artificiale, au facilitat perfecționarea falsificatorilor și creșterea volumului de falsuri, chiar dacă autoritățile emitente au introdus noi elemente de protecție. 
Metodele de falsificare a cecului. Falsificarea prin alterare a formularului cec se poate realiza prin ștergerea textului scris sau imprimat, respectiv prin răzuire sau radiere ori prin spălarea chimică a textului, dar și prin adăugarea de text, și anume prin modificarea sau scrierea unor litere sau cifre. Alterarea cecului, în materialitatea sa, se poate efectua prin modificarea sau înlăturarea oricărui element component descris de normele tehnice în vigoare.   

Cecurile pot fi contrafăcute prin fotocopierea formularului de cec autentic, fiind utilizate copiatoare cu tuș alb-negru sau color, sau prin tipărire, fiind folosite imprimante cu jet sau laser, alb-negru sau color, după ce, în prealabil, formularul a fost scanat. Metodele de falsificare moderne sunt similare cu cele aplicate în cazul bancnotelor, inclusiv sub aspectul imitării elementelor de siguranță.

Metodele de falsificare a cardului bancar. Contrafacerea cardului se realizează prin mijlocirea unor metode frauduloase de obținere a datelor de identificare de pe cardul autentic, respectiv „skimming” (citirea datelor de pe banda magnetică a cardului autentic prin utilizarea unui dispozitiv special, montat la terminalul ATM sau POS, și captarea codului PIN prin folosirea unei minicamere video sau a unei tastaturi modificate) și „phishing” (obținerea datelor de identificare prin intermediul unei pagini web clonate). Datele de identificare astfel obținute sunt inscripționate pe un suport nou (blanc), fiind clonat cardul autentic.

Alterarea cardului se poate realiza prin înlăturarea datelor inscripționate pe avers, respectiv prin răzuirea cifrelor, literelor și imprimarea altor date prin utilizarea unei imprimante cu transfer termic, procedeu însoțit de ștergerea datelor de pe banda magnetică și rescrierea sa cu date deja deținute de un titular legitim. De asemenea, se poate folosi și metoda aplatizării la căldură a inscripțiilor embosate și imprimarea în relief a altor date, urmată de ștergerea și recodificarea benzii magnetice.

Metodele de falsificare a timbrelor poștale. În materia timbrelor poștale, falsurile pot fi săvârșite în frauda filateliștilor sau în frauda poștei. Falsurile în frauda filateliștilor sunt produse mai mult prin metode specifice contrafacerii, având ca obiect piese filatelice de colecție, de regulă, cu o valoare foarte mare, iar cele în frauda poștei sunt produse prin alterarea, modificarea conținutului, în scopul reutilizării timbrelor folosite pentru francarea corespondenței și care au fost anulate prin ștampilare.

Metodele de falsificare în frauda poștei sunt: răzuirea, radierea, corodarea, spălarea, acoperirea impresiunii ștampilei și recompunerea prin juxtapunere; contrafacerea timbrelor prin copiere ori prin scanare și tipărire la imprimantă. 

5. Jurisprudență relevantă
Jurisprudența CEDO. În domeniul criminalității, inclusiv a falsului de monedă sau de alte valori, jurisprudența Curții nu analizează, de regulă, incriminarea în sine a faptelor, ci modul în care acestea au fost investigate și judecate, raportat la garanțiile instituite de Convenția pentru apărarea drepturilor omului.
Cazul Grba contra Croației se referă la încălcarea dreptului la un proces echitabil (art. 6 din Convenție) și la încălcarea dreptului la viața privată și la corespondență (art. 8 din Convenție), în contextul investigării și judecării de către autoritățile croate a unor fapte de contrafacere de monede euro.

Jurisprudența națională. La nivel național, instanțele judecătorești au pronunțat numeroase hotărâri în materia falsului de monedă sau de alte valori, unele contribuind la instituirea unei practici unitare. În materie, cele mai multe dintre aspectele controversate au fost lămurite de jurisprudență, fiind puține soluții criticabile.

6. Elemente de drept comparat
În legislația penală străină, infracțiunile de falsificare de monede sau de alte valori vizează, în principal, relațiile sociale privind încrederea publică, securitatea economică și financiară, siguranța monedelor și a circulației lor.
În statele membre ale Uniunii Europene, dar și în alte state terțe, se incriminează expres sau indirect următoarele fapte: falsificarea de monede, titluri de valoare, instrumente de plată și timbre; punerea în circulație și deținerea sau primirea de valori falsificate; confecționarea frauduloasă de monede sau de alte valori; producerea sau deținerea de instrumente, materiale sau programe informatice în vederea falsificării de valori; falsificarea de valori străine.
Afară de România, Estonia și Letonia, care utilizează în textul legal doar noțiunea generală de falsificare, celelalte state fac referire directă la modalitățile falsificării, respectiv contrafacerea și alterarea. Unele state incriminează alterarea doar în ipoteza creșterii valorii aparente (Cipru, Elveția, Germania, Italia, Portugalia, Slovacia).
Falsificarea de monede sau de alte valori de către un grup infracțional organizat constituie o variantă agravată în mai multe state, printre care și Austria, Germania, Cehia, Spania și Ungaria.
Majoritatea statelor sancționează infracțiunile de falsificare de monede sau de alte valori cu pedepse ca închisoarea și amenda. Cel mai aspru regim punitiv se regăsește în legislația cipriotă, care sancționează falsificarea de monede cu închisoarea pe viață.

7. Propuneri de lege ferenda
Posibilitatea introducerii grupului infracțional organizat ca element circumstanțial agravant. Grupul infracțional organizat vizează, de regulă, infracțiunile grave, așa cum sunt și infracțiunile de falsificare de monede sau de alte valori. Grupul își desfășoară activitatea în țară sau transfrontalier, pe teritoriul altui stat, și poate fi specializat în săvârșirea unui singur gen de infracțiuni ori poate urmări săvârșirea mai multor tipuri de infracțiuni cu legătură între ele.
Înțelegerea dintre membrii grupului infracțional organizat, complexitatea relațiilor criminale dintre aceștia, care se pot extinde chiar peste granițele țării, precum și profitul mare obținut în urma activității infracționale, de multe ori, reinvestit pentru consolidarea grupului și susținerea planurilor criminale, imprimă infracțiunii-scop o gravitate sporită, de natură să vulnerabilizeze societatea în ansamblul său, prin amploarea consecințelor negative și îngreunarea măsurilor de combatere a fenomenului criminogen.
Falsificarea de monede sau de alte valori reprezintă unul dintre domeniile specifice ale criminalității organizate, care se află în strânsă legătură cu alte infracțiuni din aceeași sferă de criminalitate, cum sunt traficul de droguri, traficul de persoane sau traficul de minori. Prin falsificarea de monede sau de alte valori, grupurile infracționale susțin diverse activități ilicite, contribuind astfel la încurajarea și menținerea unui climat infracțional în societate.

Gravitatea deosebită a falsificării de monede sau de alte valori de către membrii unui grup infracțional organizat a determinat multe dintre statele Uniunii Europene să sancționeze mai aspru falsificarea de monede sau de alte valori săvârșită în această circumstanță. Printre statele membre ale Uniunii care reglementează o astfel de variantă agravată se numără și Austria, Germania, Spania, Cehia și Ungaria.

În Codul penal român, grupul infracțional organizat nu reprezintă un element agravant al falsificării de monede sau de alte valori.

Așadar, se impune sancționarea mai aspră a falsificării de monede sau instrumente de plată fără numerar, în cazul săvârșirii faptei de membrii unui grup infracțional organizat.
În aceste condiții, propunem de lege ferenda introducerea în conținutul normativ al infracțiunii de falsificare de monede, prevăzută în art. 310 din Codul penal, a variantei agravate ce vizează săvârșirea faptei de către un grup infracțional organizat, având următorul text: „Dacă faptele prevăzute de alin. (1) și (2) au fost săvârșite de membrii unui grup infracțional organizat, pedeapsa este închisoarea de la 5 la 12 ani și interzicerea exercitării unor drepturi”.

De asemenea, propunem de lege ferenda introducerea în conținutul normativ al infracțiunii de falsificare de titluri de credit sau instrumente de plată, prevăzută în art. 311 din Codul penal, a variantei agravate ce vizează falsificarea de instrumente de plată fără numerar de către un grup infracțional organizat, având următorul text: „Dacă fapta prevăzută de alin. (2) a fost săvârșită de membrii unui grup infracțional organizat, pedeapsa este închisoarea de la 5 la 12 ani și interzicerea exercitării unor drepturi”.
Posibilitatea introducerii consecințelor deosebit de grave ca element circumstanțial agravant. Infracțiunile de falsificare de monede sau de alte valori sunt de natură să pună în pericol sau chiar să producă o pagubă gravă sistemului economico-financiar, urmări ce trebuie sancționate în mod corespunzător. De asemenea, aceste infracțiuni pot prejudicia instituțiile emitente de monede sau de alte valori, dar și persoanele de bună-credință care primesc monedele sau alte valori falsificate ori care sunt victimele unor acțiuni de fraudă cu instrumente de plată fără numerar falsificate.

În virtutea caracterului său transfrontalier, falsificarea de monede sau de alte valori poate afecta sistemul financiar european și economia în ansamblu a Uniunii Europene, cu pagube însemnate ce se răsfrâng asupra tuturor statelor membre și cetățenilor, care pot deveni victime ale falsificatorilor de monede euro sau de alte valute.

Producerea unei pagube însemnate prin falsificarea de valori este prevăzută pentru prima dată ca element circumstanțial agravant în Codul penal din 1937, varianta modificată în anul 1960, care sancționa, cu moartea și confiscarea totală a averii, fapta de falsificare de monede sau titluri de valoare ce ar fi putut cauza sau a cauzat o pagubă însemnată sistemului financiar. Acest element circumstanțial agravant al falsificării de monede sau de alte valori a fost preluat apoi în Codul penal din 1969, pentru ca ulterior legiuitorul să-l excludă din reglementarea Codului penal din 2014.

Așadar, falsificarea de monede, titluri de valoare, instrumente de plată fără numerar ori timbre sau efecte poștale, punerea în circulație de valori falsificate și emiterea frauduloasă de monedă ar trebui pedepsite mai sever dacă au produs consecințe deosebit de grave.
În aceste condiții, propunem de lege ferenda introducerea în cuprinsul Capitolului I, „Falsificarea de monede, timbre sau de alte valori” din Titlul VI, „Infracțiuni de fals” a unui articol nou care să reglementeze varianta agravată privind consecințele deosebit de grave produse de falsificarea de monede sau de alte valori, precum și de infracțiunile conexe, având următorul text: „Dacă faptele prevăzute în art. 310, art. 311, art. 312, art. 313 și art. 315 au produs consecințe deosebit de grave, limitele speciale ale pedepsei prevăzute de lege se majorează cu jumătate”.

Posibilitatea prevederii exprese a modalităților de falsificare, contrafacerea și alterarea. Falsificarea reprezintă, în esență, o alterare a adevărului, a unui lucru cu însușiri probatorii, ceea ce poate crea confuzii terminologice în cuprinsul textelor legale care vizează și semnificația sa de contrafacere. Aceasta este și rațiunea pentru care în reglementarea istorică a Codului penal din 1865 se face distincție între acțiunea de contrafacere și cea de falsificare.
Ulterior, în Codul penal din 1937, până în anul 1960, legiuitorul a incriminat expres alterarea sau contrafacerea de monede sau de alte valori, evitând orice fel de confuzie legată de semnificația noțiunii de falsificare.

În prezent, România, Estonia și Letonia prevăd doar acțiunea de falsificare de monede sau de alte valori, fără să distingă între cele două modalități. Toate celelalte state ale Uniunii Europene disting însă între alterarea și contrafacerea de monede sau de alte valori.

În aceste condiții, propunem de lege ferenda modificarea conținutului normativ al infracțiunilor prevăzute în art. 310, 311 și 312 din Codul penal, în sensul înlocuirii termenului de falsificare cu termenii de contrafacere și alterare, ca acțiuni incriminate.

